ভারত-পাক দ্বন্দ্বে ‘নীরব দর্শক’ হতে চলেছেন ডোনাল্ড ট্রাম্প?

ওয়েব ডেস্ক: কাশ্মীরের পহেলগাঁওয়ে জঙ্গি হামলা (Pahalgam Terror Attack) ঘিরে সংকটে ভারত-পাকিস্তান দ্বিপাক্ষিক সম্পর্ক (India-Pakistan Relation)। কিন্তু এই বিষয়ে সরাসরি হস্তক্ষেপ করতে নারাজ মার্কিন প্রেসিডেন্ট (US President) ডোনাল্ড ট্রাম্প (Donald Trump)। ইজরায়েল-গাজা বা রাশিয়া-ইউক্রেন যুদ্ধ পরিস্থিতির মধ্যে আমেরিকাকে একাধিকবার সক্রিয়ভাবে মধ্যস্থতা করতে দেখা গেলেও, দক্ষিণ এশিয়ার দুই পরমাণু শক্তিধর রাষ্ট্রের দ্বন্দ্বে নীরব দর্শকের ভূমিকা পালন করবেন বলেই ইঙ্গিত দিয়েছেন ট্রাম্প।

শুক্রবার রোমে পোপ ফ্রান্সিসের শেষকৃত্যে যোগ দিতে যাওয়ার পথে আন্তর্জাতিক সাংবাদিকদের প্রশ্নের উত্তরে ট্রাম্প বলেন, “একটি দুঃখজনক ঘটনা ঘটেছে।” পহেলগাঁওয়ের ঘটনার নিন্দা করলেও ভারত-পাক সংঘাতের ইতিহাস তুলে ধরে তিনি জানান, “১,৫০০ বছর ধরে এই উত্তেজনা রয়েছে। তারা নিজেরাই কোনও না কোনও ভাবে এর সমাধান করবে বলে আমি নিশ্চিত।”

আরও পড়ুন: গলগল করে বেরোচ্ছে ধোঁয়া! অগ্নিকাণ্ডে পুড়ে ছাই পাক বিমানবন্দর?

ট্রাম্পের দাবি, ভারতের প্রধানমন্ত্রী নরেন্দ্র মোদি (Narendra Modi) এবং পাকিস্তানের প্রধানমন্ত্রী শাহবাজ শরিফ, দু’জনের সঙ্গেই সুসম্পর্ক রয়েছে তাঁর। এই বিষয়ে তিনি বলেন, “আমি ভারতের খুব কাছের। পাকিস্তানেরও খুব কাছের। কাশ্মীর নিয়ে লড়াই হাজার বছরের পুরনো, সম্ভবত তারও বেশি সময় ধরে চলেছে।”

মার্কিন প্রেসিডেন্টের এই বক্তব্যে একটা বিষয় পরিষ্কার, গাজা বা ইউক্রেনের মতো নয়াদিল্লি-ইসলামাবাদ সংঘাতে হোয়াইট হাউস আলাদা কূটনৈতিক নীতি অনুসরণ করছে। যদিও মার্কিন গোয়েন্দা সংস্থার প্রধান তুলসী গ্যাবার্ড জানিয়ে দিয়েছেন, পহেলগাঁও হামলার তদন্তে ভারতকে সবরকম সহায়তা দিতে প্রস্তুত আমেরিকা।